मैं ने उनसे कहा कि भारत-चीन संबंधों के शास्त्रीय संगीत की धुन तो जवाहरलाल नेहरू ने इतने मन से तैयार की थी कि सारे भारतवासी “हिंदी-चीनी भाई-भाई” गाते थिरक रहे थे। लेकिन आप ने 1962 में जो किया, उसके बाद 56 बरस से हम तो अपनी पीठ का ज़ख़्म ही सहलाते घूम रहे हैं। उसके बाद राजीव गांधी ने 1988 में चीन से नए रिश्तों की शुरुआत करने का ठोस काम किया, मगर उनकी कोशिशों पर पानी फेरने में भी आप ने कोई कसर नहीं रखी। मनमोहन सिंह की सरकार की पहलक़दमी को भी चीन ने अपने रणनीतिक पन्नों के हाशिए पर धकेला। आपसी विश्वास की कमी के ऐसे माहौल को सुधारने के बजाय आज भी डोकलाम में आप की फ़ौज ख़ुराफ़ात करती है। हिंद महासागर में आप की खुफ़ि़या पनडुब्बियां विचर रही हैं। चीन-पाकिस्तान आर्थिक गलियारा बनाने के पीछे की आप की नीयत पर हम कैसे भरोसा करें? मैं ने उन से पूछा कि आप ही बताइए कि ऐसे में हम क्या करें, जब आप हमारे प्रधानमंत्री तक को यह बताने की कोशिश करते हैं कि वे अपने ही देश के किस प्रदेश में जाएं और किस में नहीं? अरुणाचल प्रदेश को ले कर चीन के बयान अगर भारत की सार्वभौमता को चुनौती देते हों तो क्या हम ख़ामोश बैठे रहें?